title: Sklep Sveta 2012/122/SZVP z dne 27. februarja 2012 o spremembi Sklepa 2011/782/SZVP o omejevalnih ukrepih proti Siriji

text:
               28.2.2012

               SL

               Uradni list Evropske unije

               L 54/14

         SKLEP SVETA 2012/122/SZVP
   z dne 27. februarja 2012
   o spremembi Sklepa 2011/782/SZVP o omejevalnih ukrepih proti Siriji
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju naslednjega:

               (1)

               Svet je 1. decembra 2011 sprejel Sklep 2011/782/SZVP (1).

               (2)

               Svet je 23. januarja 2012 ponovno poudaril, da je zelo zaskrbljen zaradi slabšanja razmer v Siriji, zlasti razširjenih in sistematičnih kršitev človekovih pravic. Svet je v skladu z izjavo Evropskega sveta z dne 23. oktobra 2011 potrdil tudi, da bo Unija proti režimu nadaljevala s politiko sprejemanja dodatnih ukrepov, vse dokler se bo zatiranje nadaljevalo.

               (3)

               V zvezi s tem bi bilo treba uvesti omejevalne ukrepe proti Centralni banki Sirije.

               (4)

               Prepovedati bi bilo treba tudi prodajo, nakup, prevoz ali posredovanje zlata, žlahtnih kovin in diamantov vladi Sirije, od nje oziroma zanjo.

               (5)

               Poleg tega bi bilo tovornim letom, ki jih opravljajo sirski prevozniki, treba prepovedati dostop do letališč držav članic.

               (6)

               Poleg tega bi bilo treba na seznam oseb in subjektov, za katere veljajo omejevalni ukrepi in so navedeni v Prilogi I k Sklepu 2011/782/SZVP, uvrstiti še druge osebe.

               (7)

               Vendar ni več razlogov, da bi bila ena oseba še naprej uvrščena na seznam oseb in subjektov za katere veljajo omejevalni ukrepi in so navedeni v Prilogi I k Sklepu 2011/782/SZVP.

               (8)

               Sklep 2011/782/SZVP bi bilo treba ustrezno spremeniti –

         SPREJEL NASLEDNJI SKLEP:
   Člen 1
   Sklep 2011/782/SZVP se spremeni:

               1.

               vstavi se naslednji člen:
               „Člen 8a
               Prepovedana je neposredna ali posredna prodaja, nakup, prevoz ali posredovanje zlata in žlahtnih kovin ter diamantov vladi Sirije, njenim javnim organom, družbam in agencijam, Centralni banki Sirije, od njih oziroma zanje, ter osebam in subjektom, ki delujejo v njihovem imenu in po njihovih navodilih, od njih oziroma zanje, ali subjektom, ki so v njihovi lasti ali pod njihovim nadzorom.
               Unija sprejme potrebne ukrepe, da določi, za katere predmete velja ta določba.“;

               2.

               vstavi se naslednje poglavje:
               „POGLAVJE 2a

                  PROMETNI SEKTOR

               Člen 17a
               Države članice v skladu z njihovo nacionalno zakonodajo in ob upoštevanju mednarodnega prava, zlasti ustreznih mednarodnih sporazumov o civilnem letalstvu, sprejmejo potrebne ukrepe, s katerimi vsem tovornim letom, ki jih opravljajo sirski prevozniki, preprečijo dostop do letališč pod njihovo sodno pristojnostjo.“;

               3.

               členu 19 se dodata naslednja odstavka:
               „8.   Odstavka 1 in 2 se ne uporabljata za prenos sredstev ali gospodarskih virov od Centralne banke Sirije ali prek nje, prejetih in zamrznjenih po datumu uvrstitve na seznam, ali za prenos sredstev ali gospodarskih virov v Centralno banko Sirije ali prek nje po datumu uvrstitve na seznam, kadar se tak prenos nanaša na plačilo s strani finančne institucije, ki ni uvrščena na seznam, povezano s posebno pogodbo o trgovskih poslih, pod pogojem, da zadevna država članica v posamičnem primeru ugotovi, da plačila neposredno ali posredno ne prejme oseba ali subjekt iz odstavka 1.
               9.   Določba odstavka 1 se ne uporablja za prenos zamrznjenih sredstev ali gospodarskih virov od Centralne banke Sirije ali prek nje, kadar je namen takega prenosa finančnim institucijam v sodni pristojnosti držav članic zagotoviti likvidnost za financiranje trgovskih poslov, pod pogojem, da je ta prenos zadevna država članica odobrila.“

         Člen 2
   Osebe in subjekt s seznama iz Priloge I k temu sklepu se dodajo na seznam iz Priloge I k Sklepu 2011/782/SZVP.
   Člen 3
   Oseba s seznama iz Priloge II k temu sklepu se črta s seznama iz Priloge I k Sklepu 2011/782/SZVP.
   Člen 4
   Ta sklep začne veljati na dan sprejetja.

      V Bruslju, 27. februarja 2012

            Za Svet

            Predsednica

         C. ASHTON

      (1)  UL L 319, 2.12.2011, str. 56.

      PRILOGA I

         Osebe in subjekti iz člena 2

                  Ime

                  Podatki za ugotavljanje istovetnosti

                  Razlogi

                  Datum uvrstitve na seznam

                  1.

                  Central Bank of Syria

                  Damask, Sirija, Sabah Bahrat Square.
                  Poštni naslov:

                              Altjreda al Maghrebeh square, Damask,

                              Sirska arabska republika,

                              P.O.Box: 2254.

                  Finančno podpira režim.

                  27.2.2012

                  2.

                  Al –Halqi, Dr. Wael Nader

                  Rojen leta 1964 v provinci Dara.

                  Minister za zdravje.
                  Odgovoren za ukaz bolnišnicam, da protestnikom odrečejo oskrbo.

                  27.2.2012

                  3.

                  Azzam, Mansour Fadlallah

                  Rojen leta 1960 v provinci Sweida.

                  Minister za predsedniške zadeve.
                  Predsednikov svetovalec.

                  27.2.2012

                  4.

                  Sabouni, Dr. Emad Abdul-Ghani

                  Rojen leta 1964 v Damasku.

                  Minister za komunikacije in tehnologijo.
                  Odgovoren za premišljeno oviranje prostega dostopa do medijev.

                  27.2.2012

                  5.

                  Allaw, Sufian

                  Rojen leta 1944 v mestu Al Bukamal v regiji Deir Ezor.

                  Minister za nafto in rudna bogastva.
                  Odgovoren za politiko na področju nafte in rudnih bogastev, ki so glavni vir finančne podpore režima.

                  27.2.2012

                  6.

                  Slakho, Dr Adnan

                  Rojen leta 1955 v Damasku.

                  Minister za industrijo.
                  Odgovoren za ekonomsko in industrijsko politiko, ki zagotavlja sredstva in podporo za režim.

                  27.2.2012

                  7.

                  Al-Rashed, Dr. Saleh

                  Rojen leta 1964 v provinci Aleppo.

                  Minister za izobraževanje.
                  Odgovoren za uporabo šol kot improviziranih zaporov.

                  27.2.2012

                  8.

                  Abbas, Dr. Fayssal

                  Rojen leta 1955 v provinci Hama.

                  Minister za promet.
                  Odgovoren za zagotavljanje logistične podpore za represijo.

                  27.2.2012

      PRILOGA II

         Oseba iz člena 3

                  52.

                  Emad Ghraiwati


title: 2010/649/EU: Sklep Sveta z dne 7. oktobra 2010 o sklenitvi Sporazuma med Evropsko skupnostjo in Islamsko republiko Pakistan o ponovnem sprejemu oseb, ki prebivajo brez dovoljenja

text:
               4.11.2010

               SL

               Uradni list Evropske unije

               L 287/50

         SKLEP SVETA
   z dne 7. oktobra 2010
   o sklenitvi Sporazuma med Evropsko skupnostjo in Islamsko republiko Pakistan o ponovnem sprejemu oseb, ki prebivajo brez dovoljenja
   (2010/649/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 79(3) v povezavi s členom 218(6)(a)(v) Pogodbe,
   ob upoštevanju predloga Evropske komisije,
   ob upoštevanju privolitve Evropskega parlamenta,
   Ob upoštevanju naslednjega:

               (1)

               Komisija je v imenu Evropske skupnosti z Islamsko republiko Pakistan s pogajanji dosegla Sporazum o ponovnem sprejemu oseb, ki prebivajo brez dovoljenja (v nadaljnjem besedilu: Sporazum).

               (2)

               Sporazum je bil v imenu Evropske skupnosti podpisan dne 26. oktobra 2009, ob upoštevanju njegove sklenitve.

               (3)

               Evropska unija je zaradi začetka veljavnosti Lizbonske pogodbe dne 1. decembra 2009 nadomestila Evropsko skupnost.

               (4)

               Sporazum je treba odobriti.

               (5)

               S Sporazumom se ustanovi Skupni odbor za ponovni sprejem, ki lahko sprejme svoj poslovnik. V tem primeru je primerno določiti poenostavljeni postopek za sprejemanje stališča Evropske unije.

               (6)

               V skladu s členom 3 Protokola o stališču Združenega kraljestva in Irske glede območja svobode, varnosti in pravice, ki je priložen k Pogodbi o Evropski uniji in Pogodbi o delovanju Evropske unije, je Združeno kraljestvo podalo uradno obvestilo, da želi sodelovati pri sprejetju in uporabi tega sklepa.

               (7)

               V skladu s členoma 1 in 2 Protokola o stališču Združenega kraljestva in Irske glede območja svobode, varnosti in pravice, ki je priložen k Pogodbi o Evropski uniji in Pogodbi o delovanju Evropske unije, in brez poseganja v člen 4 navedenega protokola, Irska ne sodeluje pri sprejemanju tega sklepa, ki zanjo ni zavezujoč in se zanjo ne uporablja.

               (8)

               V skladu s členoma 1 in 2 Protokola o stališču Danske, ki je priloga k Pogodbi o Evropski uniji in Pogodbi o delovanju Evropske unije, Danska ne sodeluje pri sprejemanju tega sklepa, ki zanjo ni zavezujoč in se zanjo ne uporablja –

         SPREJEL SKLEP:
   Člen 1
   Sporazum med Evropsko skupnostjo in Islamsko republiko Pakistan o ponovnem sprejemu (v nadaljnjem besedilu: Sporazum) se potrdi v imenu Evropske unije.
   Besedilo Sporazuma je priloženo temu sklepu.
   Člen 2
   Predsednik Sveta poda uradno obvestilo iz člena 20(2) Sporazuma (1), s katerim se izrazi soglasje Unije o tem, da jo dogovor zavezuje in poda naslednje uradno obvestilo:

         „Evropska unija je zaradi začetka veljavnosti Lizbonske pogodbe dne 1. decembra 2009 nadomestila Evropsko skupnost in od tega datuma izvršuje vse pravice in obveznosti Evropske skupnosti. Zato se v besedilu Sporazuma vsa sklicevanja na ‚Evropsko skupnost‘ ali ‚Skupnost‘ razumejo kot sklicevanja na ‚Evropsko unijo‘.“

   Člen 3
   Komisija, ki ji na njeno prošnjo pomagajo strokovnjaki iz držav članic, zastopa Unijo v Skupnem odboru za ponovni sprejem, ustanovljenem s členom 16 Sporazuma.
   Člen 4
   Stališče Unije v Skupnem odboru za ponovni sprejem glede sprejetja njegovega poslovnika v skladu s členom 16(2) Sporazuma sprejme Komisija po posvetovanju s posebnim odborom, ki ga imenuje Svet.
   Člen 5
   Ta sklep začne veljati na dan njegovega sprejetja.
   Člen 6
   Ta sklep se objavi v Uradnem listu Evropske unije.

      V Luxembourgu, 7. oktobra 2010

            Za Svet

            Predsednik

         M. WATHELET

      (1)  Datum začetka veljavnosti Sporazuma o ponovnem sprejemu bo objavil Generalni sekretariat Sveta v Uradnem listu Evropske unije.
   SPORAZUM
   med Evropsko skupnostjo in Islamsko Republiko Pakistan o ponovnem sprejemu oseb, ki prebivajo brez dovoljenja
   VISOKI POGODBENICI,
   EVROPSKA SKUPNOST,
   v nadaljnjem besedilu „Skupnost“,
   in
   ISLAMSKA REPUBLIKA PAKISTAN,
   v nadaljnjem besedilu „Pakistan“,
   v nadaljnjem besedilu posamično „pogodbenica“, in skupno „pogodbenici“, STA SE –
   V ŽELJI, da okrepita svoje sodelovanje za učinkovit boj proti nezakonitemu priseljevanju,
   V ŽELJI, da bi s tem sporazumom in na podlagi vzajemnosti vzpostavili hitre in učinkovite postopke za identifikacijo ter varno in urejeno vračanje oseb, ki ne izpolnjujejo ali ne izpolnjujejo več pogojev za vstop, prisotnost ali prebivanje na ozemlju Pakistana ali ene od držav članic Evropske unije, in olajšali tranzit takih oseb v duhu sodelovanja,
   POUDARJAJOČ, da ta sporazum ne vpliva na pravice, obveznosti in odgovornosti držav članic Evropske unije in Pakistana po mednarodnem pravu,
   GLEDE NA TO, da se določbe Naslova IV Pogodbe o ustanovitvi Evropske skupnosti in vseh aktov, sprejetih na podlagi tega naslova, ne uporabljajo v Kraljevini Danski –
   DOGOVORILI:
   Člen 1
   Opredelitev pojmov
   V tem sporazumu:

               (a)

               „država članica“ pomeni vsako državo članico Evropske unije z izjemo Kraljevine Danske;

               (b)

               „državljan države članice“ pomeni vsako osebo, ki ima državljanstvo države članice, kot je opredeljeno za namene Skupnosti;

               (c)

               „državljan Pakistana“ pomeni vsako osebo, ki ima državljanstvo Pakistana;

               (d)

               „državljan tretje države“ pomeni vsako osebo, ki ima državljanstvo, ki ni državljanstvo Pakistana ali ene od držav članic;

               (e)

               „oseba brez državljanstva“ pomeni vsako osebo, ki nima nobenega državljanstva;

               (f)

               „dovoljenje za prebivanje“ pomeni dovoljenje katere koli vrste, ki ga je izdal Pakistan ali ena od držav članic in s katerim je osebi dovoljeno prebivanje na ozemlju države, ki je dovoljenje izdala;

               (g)

               „vizum“ pomeni dovoljenje, ki ga je izdal(-a), ali odločitev, ki jo je sprejel(-a) Pakistan ali ena od držav članic, in ki je potrebno(-a) za vstop ali tranzit preko njegovega (njenega) ozemlja. Ne vključuje letališkega tranzitnega vizuma;

               (h)

               „država prosilka“ pomeni državo (Pakistan ali eno od držav članic), ki predloži prošnjo za ponovni sprejem na podlagi členov 2 in 3 ali prošnjo za tranzit na podlagi člena 12;

               (i)

               „zaprošena država“ pomeni državo (Pakistan ali eno od držav članic), kateri se predloži prošnja za ponovni sprejem na podlagi členov 2 in 3 ali prošnja za tranzit na podlagi člena 12.

         ODDELEK I
   OBVEZNOSTI PONOVNEGA SPREJEMA
   Člen 2
   Ponovni sprejem lastnih državljanov
   1.   Zaprošena država na podlagi prošnje države prosilke ponovno sprejme vse lastne državljane, katerih državljanstvo je bilo izkazano v skladu s členom 6 in ki ne izpolnjujejo ali ne izpolnjujejo več veljavnih pogojev za vstop, prisotnost ali prebivanje na ozemlju države prosilke.
   2.   Zaprošena država osebi, katere ponovni sprejem je bil odobren, po potrebi in nemudoma izda potno listino, ki se zahteva za njen ponovni sprejem in ki velja vsaj šest mesecev. Če zaradi pravnih ali dejanskih razlogov zadevne osebe ni mogoče premestiti v roku veljavnosti potne listine, zaprošena država v 14 dneh izda novo potno listino z istim rokom veljavnosti.
   Člen 3
   Ponovni sprejem državljanov tretjih držav in oseb brez državljanstva
   1.   Zaprošena država na prošnjo države prosilke in brez nadaljnjih formalnosti, razen tistih, določenih s tem sporazumom, ponovno sprejme vse državljane tretjih držav ali osebe brez državljanstva, ki ne izpolnjujejo ali ne izpolnjujejo več veljavnih pogojev za vstop, prisotnost ali prebivanje na ozemlju države prosilke, pod pogojem, da:

               (a)

               imajo te osebe v trenutku predložitve prošnje za ponovni sprejem veljavni vizum ali veljavno dovoljenje za prebivanje, ki ga je izdala zaprošena država; ali

               (b)

               so te osebe nezakonito vstopile na ozemlje države prosilke neposredno z ozemlja zaprošene države. Osebe v smislu tega pododstavka pridejo neposredno z ozemlja zaprošene države, če prispejo na ozemlje države prosilke ali, če je zaprošena država Pakistan, na ozemlje držav članic z letalom ali ladjo, ne da bi vmes vstopili v drugo državo.

         2.   Obveznost ponovnega sprejema iz odstavka 1 tega člena ne velja:

               (a)

               če je bil državljan tretje države ali je bila oseba brez državljanstva samo v letališkem tranzitu preko mednarodnega letališča zaprošene države; ali

               (b)

               če je država prosilka izdala državljanu tretje države ali osebi brez državljanstva vizum ali dovoljenje za prebivanje pred ali po vstopu na njeno ozemlje, razen če je ta oseba imetnik vizuma ali dovoljenja za prebivanje, ki ga je izdala zaprošena država in ima daljši rok veljavnosti.

         3.   Če je zaprošena država država članica, velja obveznost ponovnega sprejema iz odstavka 1 za državo članico, ki je izdala vizum ali dovoljenje za prebivanje. Če sta vizum ali dovoljenje za prebivanje izdali dve ali več držav članic, velja obveznost ponovnega sprejema iz odstavka 1 za državo članico, ki je izdala dokument z daljšim rokom veljavnosti ali, če je enemu ali več od njih veljavnost že potekla, dokument, ki je še vedno veljaven. Če je veljavnost potekla že vsem dokumentom, velja obveznost ponovnega sprejema iz odstavka 1 za državo članico, ki je izdala dokument, katerega rok veljavnosti je potekel nazadnje.
   4.   Zaprošena država osebi, katere ponovni sprejem je bil odobren, po potrebi in nemudoma izda potno listino, ki se zahteva za njeno vrnitev in ki velja vsaj šest mesecev. Če zaradi pravnih ali dejanskih razlogov zadevne osebe ni mogoče premestiti v roku veljavnosti potne listine, zaprošena država v 14 koledarskih dneh izda novo potno listino z istim rokom veljavnosti.
   ODDELEK II
   POSTOPEK PONOVNEGA SPREJEMA
   Člen 4
   Načela
   1.   Ob upoštevanju odstavka 2 vsaka premestitev osebe, ki jo je treba ponovno sprejeti na podlagi obveznosti iz členov 2 in 3 tega sporazuma, zahteva predložitev prošnje za ponovni sprejem pristojnemu organu zaprošene države.
   2.   Brez poseganja v člena 2(1) in 3(1) prošnja za ponovni sprejem ni potrebna, če je oseba, ki jo je treba ponovno sprejeti, imetnik veljavne potne listine in po potrebi tudi veljavnega vizuma ali dovoljenja za prebivanje zaprošene države.
   3.   Nikogar se ponovno ne sprejme le na podlagi verjetno izkazanega državljanstva.
   Člen 5
   Prošnja za ponovni sprejem
   1.   Prošnja za ponovni sprejem mora vsebovati naslednje podatke:

               (a)

               podatke o osebi, ki naj bi bila ponovno sprejeta (npr. osebno ime, priimek, datum rojstva, kraj rojstva in zadnji kraj prebivanja);

               (b)

               navedbo dokazil o državljanstvu, tranzitu, pogojih za ponovni sprejem državljanov tretjih držav in oseb brez državljanstva ter o nezakonitem vstopu in prebivanju.

         2.   Kolikor je to mogoče, prošnja za ponovni sprejem vsebuje tudi naslednje informacije:

               (a)

               izjavo z navedbo, da bo oseba, ki jo je treba ponovno sprejeti, morda potrebovala pomoč ali oskrbo, če se je zadevna oseba izrecno strinjala z izjavo;

               (b)

               vse druge zaščitne ali varnostne ukrepe, ki bi bili lahko potrebni v posameznem primeru ponovnega sprejema.

         3.   Skupni obrazec, ki ga je treba uporabiti za prošnjo za ponovni sprejem, je kot Priloga V priložen k temu sporazumu.
   Člen 6
   Dokazila o državljanstvu
   1.   Državljanstva ni mogoče dokazovati s ponarejenimi dokumenti.
   2.   Dokazilo o državljanstvu v skladu s členom 2(1) se lahko zagotovi s katerim koli dokumentom iz Priloge I k temu sporazumu, tudi če je njegov rok veljavnosti potekel. Če so predloženi takšni dokumenti, zaprošena država in država prosilka vzajemno priznata državljanstvo, ne da bi bile potrebne dodatne poizvedbe.
   3.   Dokazilo o državljanstvu, kot ga zahteva člen 2(1), se lahko zagotovi tudi s katerim koli dokumentom iz Priloge II k temu sporazumu, tudi če je njegov rok veljavnosti potekel. Če so takšni dokumenti predloženi, zaprošena država začne postopek za ugotovitev državljanstva zadevne osebe.
   4.   Če ni mogoče predložiti nobenega od dokumentov iz Priloge I ali II, pristojni organ države prosilke in diplomatsko ali konzularno predstavništvo zaprošene države na zahtevo in brez nepotrebnega odlašanja uredita vse potrebno za razgovor z osebo, za katere ponovni sprejem je bila predložena prošnja.
   Člen 7
   Dokazila v zvezi z državljani tretjih držav in osebami brez državljanstva
   1.   Dokaz o izpolnjevanju pogojev za ponovni sprejem državljanov tretje države in oseb brez državljanstva, določenih v členu 3(1), se zagotovi zlasti z dokazili iz Priloge III k temu sporazumu; ne more se zagotoviti s ponarejenimi dokumenti. Vsak takšen dokaz temelji na elementih, ki sta jih vzajemno priznali zaprošena država in država prosilka.
   2.   Dokaz o izpolnjevanju pogojev za ponovni sprejem državljanov tretje države in oseb brez državljanstva, določenih v členu 3(1), se lahko zagotovi tudi z dokazili iz Priloge IV k temu sporazumu. Kadar se predložijo takšna dokazila, jih zaprošena država šteje za ustrezna in začne preiskavo.
   3.   Nezakonit vstop, prisotnost ali prebivanje se ugotovi s potnimi listinami zadevne osebe, v katerih ni zahtevanega vizuma ali drugega dovoljenja za prebivanje na ozemlju države prosilke. Izjava države prosilke, da se je za zadevno osebo ugotovilo, da nima potrebnih potnih listin, vizuma ali dovoljenja za prebivanje, je lahko zadostno dokazilo za utemeljeno domnevo o nezakonitem vstopu, prisotnosti ali prebivanju.
   Člen 8
   Roki
   1.   Prošnjo za ponovni sprejem je treba predložiti pristojnemu organu zaprošene države v roku največ enega leta od datuma, ko je pristojni organ države prosilke izvedel, da državljan tretje države ali oseba brez državljanstva ne izpolnjuje ali ne izpolnjuje več veljavnih pogojev za vstop, prisotnost ali prebivanje. Kadar obstajajo pravne ali dejanske ovire za pravočasno predložitev prošnje, se rok na zahtevo podaljša, vendar samo, dokler ovire ne nehajo obstajati.
   2.   Na prošnjo za ponovni sprejem je treba odgovoriti brez nepotrebnega odlašanja in v vsakem primeru v roku največ 30 koledarskih dni; zavrnitev prošnje za ponovni sprejem mora biti obrazložena. Ta rok začne teči z datumom prejema prošnje za ponovni sprejem. Če zaradi pravnih ali dejanskih ovir na prošnjo ni mogoče pravočasno odgovoriti, se lahko rok na podlagi ustrezno utemeljene prošnje podaljša do 60 koledarskih dni, razen če je najdaljše obdobje pridržanja v nacionalni zakonodaji države prosilke krajše ali enako 60 dnem. Če odgovora v tem roku ni bilo, se šteje, da je bila premestitev dogovorjena.
   3.   Potem ko je dano soglasje ali, kadar je primerno, po poteku roka, navedenega v odstavku 2 tega člena, se zadevna oseba premesti v treh mesecih. Na prošnjo se lahko ta rok podaljša za čas, ki je potreben za odstranitev pravnih ali dejanskih ovir.
   Člen 9
   Podrobnosti v zvezi s premestitvijo in prevozna sredstva
   Pred vrnitvijo osebe se pristojni organi Pakistana in zadevne države članice vnaprej pisno dogovorijo o datumu premestitve, mejnem prehodu, morebitnih spremljevalcih in prevoznih sredstvih.
   Člen 10
   Ponovni sprejem v zmoti
   Pakistan brez odlašanja sprejme nazaj vsako osebo, ki jo je država članica ponovno sprejela, in država članica brez odlašanja sprejme nazaj vsako osebo, ki jo je Pakistan ponovno sprejel, če se v treh mesecih po premestitvi zadevne osebe ugotovi, da niso bili izpolnjeni pogoji iz členov 2 in 3 tega sporazuma. V teh primerih pristojni organi Pakistana in zadevne države članice izmenjajo tudi vse razpoložljive informacije glede dejanske istovetnosti, državljanstva ali tranzitne poti osebe, ki jo je treba sprejeti nazaj.
   ODDELEK III
   TRANZIT
   Člen 11
   Načela
   1.   Zaprošena država lahko dovoli tranzit državljana tretje države ali osebe brez državljanstva, ko takšnega državljana ali osebe ni mogoče vrniti neposredno v namembno državo, potem ko je na podlagi pisnih dokazil zagotovljeno, da se je namembna država zavezala, da bo odvisno od primera ponovno sprejela svojega državljana ali osebo brez državljanstva.
   2.   Zaprošena država lahko prekliče soglasje, če nadaljnje potovanje v morebitne tranzitne države ali ponovni sprejem s strani namembne države ni več zagotovljen(-o). V takšnih primerih država prosilka na lastne stroške sprejme nazaj državljana tretje države ali osebo brez državljanstva.
   Člen 12
   Tranzitni postopek
   1.   Prošnjo za tranzit je treba predložiti pristojnim organom v pisni obliki in mora vsebovati naslednje podatke:

               (a)

               vrsto tranzita, morebitne druge tranzitne države in končni namembni kraj;

               (b)

               podatke o zadevni osebi (npr. ime, priimek, datum rojstva in – kadar je mogoče – kraj rojstva, državljanstvo, vrsto in številko potne listine);

               (c)

               predvideni mejni prehod, čas premestitve in morebitno uporabo spremljevalcev.

         Enotni obrazec, ki se uporabi za prošnje za tranzit, je bil kot Priloga VI priložen temu sporazumu.
   2.   Zaprošena država v roku 14 koledarskih dni pisno obvesti državo prosilko o svoji odločitvi in, če dovoli tranzit, potrdi mejni prehod in predvideni čas tranzita.
   3.   Če se tranzit opravi po zraku, so oseba, ki jo je treba premestiti, in njeni morebitni spremljevalci izvzeti iz obveznosti pridobitve letališkega tranzitnega vizuma.
   4.   Pristojni organi zaprošene države z medsebojnimi posvetovanji pomagajo pri tranzitu, predvsem z nadzorom zadevnih oseb in zagotovitvijo za ta namen primerne opreme v skladu s predpisi zaprošene države.
   ODDELEK IV
   STROŠKI
   Člen 13
   Stroški prevoza in tranzita
   Brez poseganja v pravico pristojnih organov države prosilke, da stroške, povezane s ponovnim sprejemom, izterjajo od osebe, ki jo je treba ponovno sprejeti, ali od tretje osebe, nosi vse stroške prevoza, nastale v zvezi s ponovnim sprejemom in tranzitom po tem sporazumu do meje končne namembne države, država prosilka. Pri ponovnem sprejemu v zmoti po členu 10 mora te stroške nositi država, ki mora zadevno osebo sprejeti nazaj.
   ODDELEK V
   VARSTVO PODATKOV IN SKLADNOST Z DRUGIMI PRAVNIMI OBVEZNOSTMI
   Člen 14
   Osebni podatki
   1.   Do obdelave osebnih podatkov pride samo, če je taka obdelava potrebna za izvajanje tega sporazuma s strani pristojnih organov Pakistana in držav članic. V tem členu se uporabljajo opredelitve pojmov iz člena 2 Direktive 95/46/ES (1). Če je upravljavec pristojni organ države članice, je takšna obdelava podrejena določbam Direktive 95/46/ES in nacionalne zakonodaje, sprejete na podlagi te direktive, vključno s pravili glede prenosa osebnih podatkov v tretje države.
   2.   Poleg tega je obdelava osebnih podatkov za izvajanje tega sporazuma, še posebej sporočanje osebnih podatkov iz Pakistana v državo članico in obratno, podrejena naslednjim načelom:

               (a)

               osebni podatki morajo biti obdelani pošteno in zakonito;

               (b)

               osebni podatki morajo biti zbrani za določene, izrecne in zakonite namene izvajanja tega sporazuma in jih niti organ, ki jih sporoči, niti organ prejemnik ne smeta naprej obdelovati na način, ki je nezdružljiv s tem namenom;

               (c)

               osebni podatki morajo biti primerni, ustrezni in ne pretirani glede na namen, za katerega se zbirajo in/ali naprej obdelujejo. Zlasti se lahko sporočeni osebni podatki nanašajo le na:

                           —

                           podatke o osebi, ki jo je treba premestiti (tj. ime, priimek, vsa prejšnja imena, vzdevki ali psevdonimi, datum in kraj rojstva, spol, sedanje in vsa prejšnja državljanstva),

                           —

                           potni list ali osebno izkaznico (številka, rok veljavnosti, datum izdaje, organ izdajatelj, kraj izdaje),

                           —

                           postanke in načrt poti,

                           —

                           druge podatke, ki so potrebni za identifikacijo osebe, ki jo je treba premestiti, ali za preučitev pogojev za ponovni sprejem v skladu s tem sporazumom;

               (d)

               osebni podatki morajo biti točni in po potrebi ažurirani;

               (e)

               osebni podatki morajo biti shranjeni v obliki, ki dopušča identifikacijo posameznikov, na katere se osebni podatki nanašajo, le toliko časa, kolikor je potrebno za namene, za katere so bili podatki zbrani ali za katere se naprej obdelujejo;

               (f)

               tako organ, ki sporoča osebne podatke, kot organ prejemnik uporabita vse razumne ukrepe za zagotovitev, da se osebni podatki ustrezno popravijo, zbrišejo ali blokirajo, če njihova obdelava ni v skladu z določbami tega člena, zlasti če takšni podatki niso primerni, ustrezni, točni ali če so pretirani glede na namen obdelave. To vključuje uradno obvestilo drugi pogodbenici o vsakem popravku, izbrisu ali blokiranju;

               (g)

               na zahtevo organ prejemnik obvesti organ, ki sporoča osebne podatke, o uporabi sporočenih podatkov in tako pridobljenih rezultatih;

               (h)

               osebni podatki se lahko sporočijo samo pristojnim organom. Nadaljnje sporočanje drugim organom zahteva predhodno soglasje organa, ki sporoča osebne podatke;

               (i)

               organi, ki sporočajo, in organi prejemniki so dolžni pisno zabeležiti sporočanje in prejem osebnih podatkov.

         Člen 15
   Usklajenost z drugimi pravnimi obveznostmi
   1.   Ta sporazum ne posega v pravice, obveznosti in odgovornosti Skupnosti, držav članic ter Pakistana, ki izhajajo iz mednarodnega prava in mednarodnih pogodb, katerih pogodbene stranke so.
   2.   Nobena določba tega sporazuma ne preprečuje vrnitve osebe v okviru drugih dvostranskih dogovorov.
   3.   Ta sporazum ne posega v pravna sredstva in pravice, ki jih zadevna oseba lahko uveljavlja po pravu države gostiteljice, vključno z mednarodnim pravom.
   ODDELEK VI
   IZVAJANJE IN UPORABA
   Člen 16
   Skupni odbor za ponovni sprejem
   1.   Pogodbenici druga drugi zagotavljata medsebojno pomoč glede uporabe in razlage tega sporazuma. V ta namen ustanovita Skupni odbor za ponovni sprejem (v nadaljnjem besedilu „odbor“), katerega naloge so zlasti:

               (a)

               spremljati uporabo tega sporazuma;

               (b)

               odločati o tehničnih dogovorih, potrebnih za enotno izvrševanje Sporazuma, vključno s spremembami Prilog III in IV;

               (c)

               redno izmenjevati informacije o protokolih o izvajanju, ki jih sestavijo posamezne države članice in Pakistan v skladu s členom 17;

               (d)

               predlagati spremembe tega sporazuma ter Prilog I in II.

         2.   Odločitve odbora se sprejemajo soglasno in se ustrezno izvajajo.
   3.   Odbor sestavljajo predstavniki Skupnosti in Pakistana. Skupnost zastopa Evropska komisija, ki ji pomagajo strokovnjaki iz držav članic.
   4.   Odbor se sestaja po potrebi na zahtevo ene od pogodbenic, običajno enkrat letno.
   5.   Spori, ki jih odbor ne more razrešiti, se rešujejo s posvetovanji med pogodbenicama.
   6.   Odbor sprejme svoj poslovnik, vključno z določitvijo delovnega jezika, ki je skupen obema pogodbenicama.
   Člen 17
   Protokoli o izvajanju
   1.   Pakistan in država članica lahko sestavita protokol o izvajanju, ki določa pravila o:

               (a)

               imenovanju pristojnih organov, mejnih prehodih in izmenjavi kontaktnih točk;

               (b)

               pogojih za vrnitve s spremstvom, vključno s tranzitom državljanov tretjih držav in oseb brez državljanstva s spremstvom;

               (c)

               sredstvih in dokumentih poleg tistih iz Prilog I do IV k temu sporazumu.

         2.   Protokoli o izvajanju iz odstavka 1 bodo začeli veljati šele potem, ko je bil odbor iz člena 16 uradno obveščen.
   Člen 18
   Razmerje do dvostranskih sporazumov ali dogovorov držav članic o ponovnem sprejemu
   Določbe tega sporazuma imajo prednost pred določbami vseh dvostranskih sporazumov ali dogovorov o ponovnem sprejemu oseb, ki prebivajo brez dovoljenja, ki so v skladu s členom 17 bili sklenjeni ali se lahko sklenejo med posameznimi državami članicami in Pakistanom, če so določbe takih sporazumov ali dogovorov nezdružljive z določbami tega sporazuma.
   ODDELEK VII
   KONČNE DOLOČBE
   Člen 19
   Območje uporabe
   1.   Ob upoštevanju odstavka 2 se ta sporazum uporablja na ozemlju, za katero se uporablja Pogodba o ustanovitvi Evropske skupnosti, in na ozemlju Pakistana.
   2.   Ta sporazum se ne uporablja na ozemlju Kraljevine Danske.
   Člen 20
   Začetek veljavnosti, trajanje in prenehanje
   1.   Pogodbenici ratificirata ali odobrita ta sporazum v skladu z ustreznimi postopki.
   2.   Ta sporazum začne veljati prvi dan drugega meseca po dnevu, na katerega sta pogodbenici druga drugo uradno obvestili, da je bil postopek iz odstavka 1 zaključen.
   3.   Brez poseganja v obstoječe obveznosti pogodbenic glede ponovnega sprejema lastnih državljanov po mednarodnem običajnem pravu se ta sporazum in protokoli o izvajanju uporabljajo za osebe, ki so vstopile na ozemlje Pakistana in držav članic po začetku veljavnosti sporazuma.
   4.   Vsaka pogodbenica lahko kadar koli odpove ta sporazum z uradnim obvestilom drugi pogodbenici. Ta sporazum se preneha uporabljati šest mesecev po dnevu takega uradnega obvestila.
   Člen 21
   Priloge
   Priloge I do VI so sestavni del tega sporazuma.

      V Bruslju dne 26. oktobra 2009, v dveh izvodih v angleškem, bolgarskem, češkem, danskem, estonskem, finskem, francoskem, grškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, romunskem, slovaškem, slovenskem, španskem in švedskem jeziku, pri čemer je vsako od teh besedil enako verodostojno.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Ислямска република Пакистан
         Por la República Islámica de Pakistán
         Za Pákistánskou islámskou republiku
         For Den Islamiske Republik Pakistan
         Für die Islamische Republik Pakistan
         Pakistani Islamivabariigi nimel
         Για την Ισλαμική Δημοκρατία του Πακιστάν
         For the Islamic Republic of Pakistan
         Pour la République islamique du Pakistan
         Per la Repubblica islamica del Pakistan
         Pakistānas Islāma Republikas vārdā
         Pakistano Islamo Respublikos vardu
         A Pakisztáni Iszlám Köztársaság részéről
         Għar-Repubblika Iżlamika tal-Pakistan
         Voor de Islamitische Republiek Pakistan
         W imieniu Islamskiej Republiki Pakistanu
         Pela República Islâmica do Paquistão
         Pentru Republica Islamică Pakistan
         Za Pakistanskú islamskú republiku
         Za Islamsko republiko Pakistan
         Pakistanin islamilaisen tasavallan puolesta
         För Islamiska republiken Pakistan

      (1)  Direktiva Evropskega parlamenta in Sveta 95/46/ES z dne 24. oktobra 1995 o varstvu posameznikov pri obdelavi osebnih podatkov in o prostem pretoku takih podatkov (UL L 281, 23.11.1995, str. 31).
   PRILOGA I
   Skupni seznam dokumentov, ki se ob predložitvi štejejo za dokazilo o državljanstvu (Člen 2(1) v povezavi s členom 6(2))

               —

               Pristni potni listi vseh vrst (nacionalni potni listi, diplomatski potni listi, službeni potni listi, kolektivni potni listi in nadomestni potni listi, vključno z otroškimi potnimi listi),

               —

               računalniške nacionalne osebne izkaznice,

               —

               pristna potrdila o državljanstvu.

         PRILOGA II
   Skupni seznam dokumentov, s predložitvijo katerih se začne postopek za ugotavljanje državljanstva (Člen 2(1) v povezavi s členom 6(3))

               —

               Digitalni prstni odtisi in drugi biometrični podatki,

               —

               začasne nacionalne osebne izkaznice, vojaške osebne izkaznice in rojstni listi, ki jih izda vlada zaprošene pogodbenice,

               —

               fotokopije (1) vseh dokumentov, naštetih v Prilogi I k temu sporazumu,

               —

               vozniška dovoljenja ali njihove fotokopije (1),

               —

               fotokopije (1) drugih uradnih dokumentov, v katerih se omenja ali navaja državljanstvo (npr. rojstni listi),

               —

               službene izkaznice, mornarske izkaznice, službene izkaznice kapitanov ali njihove fotokopije (1),

               —

               izjave zadevne osebe.

      (1)  Za namene te priloge pojem „fotokopije“ pomeni fotokopije, ki so jih uradno potrdili organi Pakistana ali držav članic.
   PRILOGA III
   Skupni seznam dokumentov, ki se štejejo za dokazila o pogojih za ponovni sprejem državljanov tretjih držav in oseb brez državljanstva (člen 3(1) v povezavi s členom 7(1))

               —

               Vstopni in/ali izstopni pečati ali zaznamki v potni listini zadevne osebe,

               —

               veljaven vizum in/ali veljavno dovoljenje za prebivanje, ki ga je izdala zaprošena država.

         PRILOGA IV
   Skupni seznam dokumentov, ki se štejejo za dokazila o začetku preiskave za ponovni sprejem državljanov tretjih držav in oseb brez državljanstva (člen 3 v povezavi s členom 7(2))

               —

               Uradne izjave zlasti osebja mejnega organa ter druge uradne osebe ali dobroverne priče (npr. osebje letalskega prevoznika), ki lahko potrdi, da je zadevna oseba prečkala mejo,

               —

               opis pristojnih organov države prosilke o mestu in okoliščinah, v katerih je bila zadevna oseba prestrežena po vstopu na ozemlje države prosilke,

               —

               informacije v zvezi z identiteto in/ali bivanjem osebe, ki jih priskrbi mednarodna organizacija (npr. UNHCR),

               —

               poročila/potrditve informacij s strani družinskih članov,

               —

               izjava zadevne osebe,

               —

               vozovnice, izdane na ime zadevne osebe, ter potrdila in računi vseh vrst (npr. hotelski računi, kartice naročanja pri zdravnikih/zobozdravnikih, vstopne kartice za javne/zasebne institucije itd.), ki jasno kažejo, da se je zadevna oseba zadrževala na ozemlju zaprošene države,

               —

               vozovnice, izdane na ime zadevne osebe, in/ali seznami potnikov na zračnih in morskih poteh, ki kažejo itinerar na ozemlju zaprošene države,

               —

               informacije, ki kažejo, da je zadevna oseba uporabljala kurirske storitve ali storitve potovalne agencije.

         PRILOGA V

   PRILOGA VI

   SKUPNA IZJAVA O ČLENU 1(f)
   Za namen člena 1(f) pogodbenici soglašata, da dovoljenje za prebivanje ne vključuje začasnih dovoljenj, s katerimi je osebam dovoljeno ostati na ozemlju zaradi obravnavanja prošnje za azil ali prošnje za dovoljenje za prebivanje.
   SKUPNA IZJAVA O ČLENU 2(1)
   Pogodbenici sta seznanjeni, da se državljan Pakistana v skladu z veljavnim Zakonom o državljanstvu Pakistana, 1951, in predpisi, izdanimi na njegovi podlagi, ne more odpovedati svojemu državljanstvu, ne da bi pridobil ali ne da bi mu bil izdan veljaven dokument, ki mu zagotavlja državljanstvo ali nacionalnost druge države.
   Pogodbenici soglašata, da se bosta posvetovali, če in ko bo to potrebno.
   SKUPNA IZJAVA O ČLENU 3
   Ob upoštevanju člena 3 si bosta pogodbenici načeloma prizadevali za vrnitev vsakega državljana tretje države ali osebe brez državljanstva, ki ne izpolnjuje ali ne izpolnjuje več veljavnih pogojev za vstop, prisotnost ali prebivanje na njunih ozemljih, v njegovo državo izvora.
   SKUPNA IZJAVA O ČLENU 3(1)(b)
   Pogodbenici soglašata, da se letališki tranzit skozi tretjo državo ne šteje za „vstop v tretjo državo med njima“ v smislu teh določb.
   SKUPNA IZJAVA O ČLENU 8(2)
   Pogodbenici soglašata, da ob upoštevanju prošenj za ponovni sprejem, ki so jih predložile države članice, v katerih je v skladu z njihovo nacionalno zakonodajo najdaljše obdobje pridržanja krajše ali enako 30 dnem, rok 30 koledarskih dni, naveden v členu 8(2), v primeru odobritve prošnje za ponovni sprejem vključuje izdajo potne listine, ki se zahteva za ponovni sprejem osebe ob upoštevanju členov 2(2) in 3(4) Sporazuma.
   SKUPNA IZJAVA EVROPSKE KOMISIJE IN PAKISTANA O ZAKONITEM PRISELJEVANJU
   V skladu z interesom Pakistana glede izkoriščanja priložnosti za zakonito priseljevanje, ki se izvaja v državah članicah Evropske unije, sta pogodbenici soglašali, da bo uporaba tega sporazuma ključna pri spodbujanju posameznih držav članic, da nudijo možnosti zakonitega priseljevanja državljanom Pakistana. V tem oziru Evropska komisija poziva države članice, naj v skladu z njihovo nacionalno zakonodajo začnejo pogovore s Pakistanom glede možnosti zakonitega priseljevanja državljanov Pakistana.
   SKUPNA IZJAVA O TEHNIČNI POMOČI
   Pogodbenici se zavezujeta, da bo glede upravljanja migracijskih tokov med Evropsko unijo in Pakistanom izvajanje tega sporazuma temeljilo na deljeni odgovornosti in uravnoteženem partnerstvu v duhu solidarnosti.
   V tem oziru bo Evropska unija podpirala Pakistan pri izvajanju vseh elementov tega sporazuma, vključno pri ponovni naselitvi in blaginji ponovno sprejetih oseb, in sicer s programi pomoči Skupnosti, predvsem s programom Aeneas.
   Takšna podpora lahko načeloma pokriva tudi krepitev vezi med priseljevanjem in razvojem, organiziranje in spodbujanje zakonitega ekonomskega priseljevanja, reševanje nezakonitega priseljevanja ter zaščito migrantov pred izkoriščanjem in izključenostjo.
   SKUPNA IZJAVA GLEDE DANSKE
   Pogodbenici sta seznanjeni, da se ta sporazum ne uporablja za ozemlje Kraljevine Danske ali njene državljane. V teh okoliščinah je zaželeno, da Pakistan in Kraljevina Danska skleneta sporazum o ponovnem sprejemu z enakimi pogoji, kakor so v tem sporazumu.
   SKUPNA IZJAVA GLEDE ISLANDIJE IN NORVEŠKE
   Pogodbenici sta seznanjeni s tesnimi odnosi med Evropsko skupnostjo ter Islandijo in Norveško, zlasti na podlagi Sporazuma z dne 18. maja 1999 o pridružitvi teh dveh držav k izvajanju, uporabi in razvoju schengenskega pravnega reda. V takih okoliščinah je zaželeno, da Pakistan z Islandijo in Norveško sklene sporazum o ponovnem sprejemu z enakimi pogoji, kakor so v tem sporazumu.
   SKUPNA DEKLARACIJA O VSESTRANSKEM DIALOGU O UPRAVLJANJU MIGRACIJ
   Pogodbenici se zavezujeta, da bosta sodelovali v vsestranskem dialogu o upravljanju migracij v okviru skupnega odbora, ki bo vzpostavljen na podlagi sporazuma tretje generacije o sodelovanju med Evropsko skupnostjo in Pakistanom. Ta dialog bo vključeval vizumske politike za spodbujanje izmenjav med ljudmi.


title: 2013/332/EU: Sklep Sveta z dne 10. junija 2013 o sklenitvi Protokola o izvajanju Alpske konvencije iz leta 1991 na področju prometa (Protokol promet) v imenu Evropske Unije

text:
               28.6.2013

               SL

               Uradni list Evropske unije

               L 177/13

         SKLEP SVETA
   z dne 10. junija 2013
   o sklenitvi Protokola o izvajanju Alpske konvencije iz leta 1991 na področju prometa (Protokol promet) v imenu Evropske Unije
   (2013/332/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 91 v povezavi s členom 218(6)(a)(v) in prvim odstavkom člena 218(8) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta (1),
   ob upoštevanju naslednjega:

               (1)

               Svet je v imenu Evropske skupnosti sklenil Konvencijo o varstvu Alp (v nadaljnjem besedilu: Alpska konvencija)s Sklepom 96/191/ES (2).

               (2)

               Sklep je odločil o podpisu, v imenu Skupnosti, Protokola o izvajanju Alpske konvencije iz leta 1991 na področju prometa (Protokol promet) s Sklepom 2007/799/ES (3).

               (3)

               Protokol promet pomeni pomemben korak pri izvajanju Alpske konvencije, pri čemer je Evropska Unija zavezana k doseganju ciljev navedene konvencije.

               (4)

               Gospodarski, družbeni in ekološki čezmejni problemi Alp ostajajo glavni izziv, ki ga je treba reševati na tem izredno občutljivem območju.

               (5)

               Protokol promet ob upoštevanju 2. člena Alpske konvencije določa okvir, ki temelji na previdnostnem načelu, načelu preprečevanja in načelu onesnaževalec plača, s čimer naj bi se v alpski regiji zagotovila trajnostna mobilnost in varstvo okolja v zvezi z vsemi vrstami prevoza.

               (6)

               Določbe Protokola promet so v skladu s skupno prometno politiko Unije in popolnoma podpirajo sporočilo Komisije o okolju prijaznejšem prometu iz leta 2008. leta 200

               (7)

               Ratifikacija Protokola promet bi okrepila čezmejno sodelovanje z državami, ki niso članice Unije, tj. Lihtenštajn, Monako in Švica, kar bi pripomoglo k zagotavljanju, da bi Unija in regionalni partnerji imeli skupne cilje in da bi take pobude zajemale celotno alpsko regijo.

               (8)

               Zato bi bilo Protokol promet treba odobriti –

         SPREJEL NASLEDNJI SKLEP:
   Člen 1
   Protokol o izvajanju Alpske konvencije iz leta 1991 na področju prometa (Protokol promet), se odobri v imenu Evropske Unije. (4)

   Člen 2
   Predsednik Sveta je pooblaščen, da imenuje osebo (-e), pooblaščeno (-e), da v skladu s 24. členom Protokola promet v imenu Unije deponira (-jo) listino o odobritvi pri Republiki Avstriji in da poda (-jo) naslednjo izjavo:

      „Zaradi začetka veljavnosti Lizbonske pogodbe 1. decembra 2009 je Evropske unija nadomestila in nasledila Evropsko skupnost in od tega dne izvršuje vse pravice in prevzema vse obveznosti Evropske skupnosti. Zato se v besedilu Protokola sklicevanja na "Evropsko skupnost" ali na "Skupnost", kjer je to primerno, razumejo kot sklicevanje na "Evropsko unijo" ali "Unijo.".“

   Člen 3
   Ta sklep začne veljati dvajseti dan po objavi v Uradnem listu Evropske unije.

      V Luxembourgu, 10. junija 2013

            Za Svet

            Predsednik

         L. VARADKAR

      (1)  UL C 184 E, 8.7.2010, str. 183 in UL C 81 E, 15.3.2011, str. 1.

      (2)  UL L 61, 12.3.1996, str. 31.

      (3)  UL L 323, 8.12.2007, str. 13.

      (4)  Protokol je skupaj s sklepom o podpisu objavljen v UL L 323, 8.12.2007, str. 15.


title: 2007/41/ES: Sklep Sveta z dne 22. januarja 2007 o imenovanju treh švedskih članov in dveh švedskih nadomestnih članov Odbora regij

text:
               25.1.2007

               SL

               Uradni list Evropske unije

               L 18/10

      SKLEP SVETA

   z dne 22. januarja 2007
   o imenovanju treh švedskih članov in dveh švedskih nadomestnih članov Odbora regij
   (2007/41/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 263 Pogodbe,
   ob upoštevanju predloga švedske vlade,
   ob upoštevanju naslednjega:

               (1)

               Svet je 24. januarja 2006 sprejel Sklep 2006/116/ES (1) o imenovanju članov in nadomestnih članov Odbora regij za obdobje od 26. januarja 2006 do 25. januarja 2010.

               (2)

               Zaradi smrti g. Andersa GUSTÂVA ter zaradi izteka mandatov ge. Catarine TARRAS-WAHLBERG in g. Alda ISKRE so se sprostila tri mesta članov Odbora regij. Dve mesti nadomestnih članov Odbora regij pa sta se sprostili zaradi izteka mandatov ge. Catarine SEGERSTEN-LARSSON in ge. Christine TALLBERG –

         SKLENIL:
   Člen 1
   Za preostanek mandata, ki se izteče 25. januarja 2010, se imenujejo naslednji člani Odbora regij:

               (a)

               za člane:

                           —

                           ga. Chris HEISTER, ledamot i landstingsfullmäktige i Stockholms läns landsting, kot zamenjava za g. Andersa GUSTÂVA,

                           —

                           ga. Lisbeth RYDEFÄRD, ledamot i landstingsstyrelsen, Jönköpings läns landsting, kot zamenjava za g. Alda ISKRO,

                           —

                           ga. Catarina TARRAS-WAHLBERG, ledamot i kommunfullmäktige, Stockholms kommun (menjava mandata);

               (b)

               za nadomestne člane:

                           —

                           ga. Catarina SEGERSTEN-LARSSON, ledamot i landstingsfullmäktige, Värmlands läns landsting (menjava mandata),

                           —

                           ga. Christina TALLBERG, ledamot i kommunfullmäktige, Tyresö kommun (menjava mandata).

         Člen 2
   Ta sklep začne učinkovati na dan sprejetja.

      V Bruslju, 22. januarja 2007

            Za Svet

            Predsednik

         F.-W. STEINMEIER

      (1)  UL L 56, 25.2.2006, str. 75.


title: Sklep Stalnega odbora držav Efte št. 1/2010/SO z dne 28. januarja 2010 o ustanovitvi Začasnega odbora za finančni mehanizem EGP za obdobje 2009–2014

text:
               4.3.2010

               SL

               Uradni list Evropske unije

               L 53/19

         SKLEP STALNEGA ODBORA DRŽAV EFTE
   št. 1/2010/SO
   z dne 28. januarja 2010
   o ustanovitvi Začasnega odbora za finančni mehanizem EGP za obdobje 2009–2014
   STALNI ODBOR DRŽAV EFTE JE –
   ob upoštevanju Sporazuma o Evropskem gospodarskem prostoru, kakor je bil prilagojen s Protokolom o prilagoditvi Sporazuma o Evropskem gospodarskem prostoru (v nadaljnjem besedilu: Sporazum EGP),
   ob upoštevanju sporazuma o novem finančnem mehanizmu EGP, ki bo sklenjen za obdobje 2009–2014,
   ob upoštevanju sporazuma med Kraljevino Norveško in Evropsko skupnostjo o norveškem finančnem mehanizmu za obdobje 2009–2014 –
   SPREJEL NASLEDNJI SKLEP:
   Člen 1
   1.   Ustanovi se začasni odbor za finančni mehanizem EGP za obdobje 2009–2014 (v nadaljnjem besedilu: Začasni odbor), ki mora postati čim prej operativen.
   2.   Začasni odbor pomaga državam Efte pri pripravah na izvajanje finančnega mehanizma EGP za obdobje 2009–2014.
   3.   Začasni odbor poroča Stalnemu odboru.
   4.   Začasnemu odboru lahko pomagajo misije držav Efte, ki so članice EGP, pri EU.
   5.   Odbor za finančni mehanizem EGP za obdobje 2009–2014 nadomesti Začasni odbor na dan začetka veljavnosti ali začasne uporabe pravnega akta o finančnem mehanizmu EGP za obdobje 2009–2014.
   6.   Začasni odbor razpravlja in oceni možno uskladitev med finančnim mehanizmom EGP in norveškim finančnim mehanizmom.
   7.   Začasni odbor imenuje predsednika, ki ga potrdi Stalni odbor.
   Člen 2
   Ta sklep začne veljati takoj.
   Člen 3
   Ta sklep se objavi v sklopu EGP Uradnega lista Evropske unije in Dopolnilu EGP k Uradnemu listu Evropske unije.

      V Bruslju, 28. januarja 2010

            Za Stalni odbor

            Predsednik

         Njegova presvetla visokost Princ Nikolaus von LIHTENŠTAJN

            Generalni sekretar

         Kåre BRYN


title: Sklep Sveta (EU) 2017/546 z dne 21. marca 2017 o imenovanju članice in nadomestnega člana Odbora regij na predlog Zvezne republike Nemčije

text:
               23.3.2017

               SL

               Uradni list Evropske unije

               L 78/63

         SKLEP SVETA (EU) 2017/546
   z dne 21. marca 2017
   o imenovanju članice in nadomestnega člana Odbora regij na predlog Zvezne republike Nemčije
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predloga nemške vlade,
   ob upoštevanju naslednjega:

               (1)

               Svet je 26. januarja 2015, 5. februarja 2015 in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020.

               (2)

               Zaradi konca mandata Helmutha MARKOVA se je sprostilo mesto člana Odbora regij.

               (3)

               Zaradi imenovanja Anne QUART za članico Odbora regij se je sprostilo mesto nadomestnega člana –

         SPREJEL NASLEDNJI SKLEP:
   Člen 1
   Za preostanek mandata, ki se izteče 25. januarja 2020, se v Odbor regij imenujeta:

               (a)

               za članico:

                           —

                           Anne QUART, Staatssekretärin für Europa und Verbraucherschutz, Ministerium der Justiz und für Europa und Verbraucherschutz des Landes Brandenburg,

                     in

               (b)

               za nadomestnega člana:

                           —

                           Stefan LUDWIG, Mitglied der Landesregierung Brandenburg, Minister der Justiz und für Europa und Verbraucherschutz des Landes Brandenburg.

         Člen 2
   Ta sklep začne veljati na dan sprejetja.

      V Bruslju, 21. marca 2017

            Za Svet

            Predsednik

         E. SCICLUNA

      (1)  Sklep Sveta (EU) 2015/116 z dne 26. januarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 20, 27.1.2015, str. 42).

      (2)  Sklep Sveta (EU) 2015/190 z dne 5. februarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 31, 7.2.2015, str. 25).

      (3)  Sklep Sveta (EU) 2015/994 z dne 23. junija 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 159, 25.6.2015, str. 70).


title: 2006/814/ES: Sklep Evropskega parlamenta z dne 27. aprila 2006 o razrešnici glede izvrševanja splošnega proračuna Evropske unije za proračunsko leto 2004, Oddelek VI – Evropski ekonomsko-socialni odbor

text:
               6.12.2006

               SL

               Uradni list Evropske unije

               L 340/40

         SKLEP EVROPSKEGA PARLAMENTA
   z dne 27. aprila 2006
   o razrešnici glede izvrševanja splošnega proračuna Evropske unije za proračunsko leto 2004, Oddelek VI – Evropski ekonomsko-socialni odbor
   (2006/814/ES)
   EVROPSKI PARLAMENT,

               —

               ob upoštevanju splošnega proračuna Evropske unije za proračunsko leto 2004 (1),

               —

               ob upoštevanju končnega zaključnega računa Evropskih skupnosti za proračunsko leto 2004, Zvezek III (N6-0027/2005 – C6-0362/2005),

               —

               ob upoštevanju letnega poročila Računskega sodišča za proračunsko leto 2004 skupaj z odgovori revidiranih institucij (2),

               —

               ob upoštevanju izjave o zanesljivosti poslovnih knjig ter zakonitosti in pravilnosti poslovnih dogodkov, ki jo predloži Računsko sodišče v skladu s členom 248 Pogodbe ES (3),

               —

               ob upoštevanju priporočila Sveta z dne 14. marca 2006 (5971/2006 – C6-0092/2006),

               —

               ob upoštevanju členov 272(10), 275 in 276 Pogodbe ES,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (4), in zlasti členov 50, 86, 145, 146 in 147 Uredbe,

               —

               ob upoštevanju Finančne uredbe z dne 21. decembra 1977, ki se uporablja za splošni proračun Evropskih skupnosti (5),

               —

               ob upoštevanju člena 71 in Priloge V svojega Poslovnika,

               —

               ob upoštevanju poročila Odbora za proračunski nadzor (A6-0114/2006),

               1.

               podeli generalnemu sekretarju Evropskega ekonomsko-socialnega odbora razrešnico glede izvrševanja proračuna za proračunsko leto 2004;

               2.

               navaja svoje pripombe v priloženi resoluciji;

               3.

               naroči svojemu predsedniku, naj ta sklep in priloženo resolucijo posreduje Svetu, Komisiji, Sodišču Evropskih skupnosti, Računskemu sodišču, Evropskemu ekonomsko-socialnemu odboru, Odboru regij, Evropskemu varuhu človekovih pravic in Evropskemu nadzorniku za varstvo podatkov ter poskrbi za objavo v Uradnem listu Evropske unije (serija L).

         Josep BORRELL FONTELLES

            Predsednik

         Julian PRIESTLEY

            Generalni sekretar

      (1)  UL L 53, 23.2.2004.

      (2)  UL C 301, 30.11.2005, str. 1.

      (3)  UL C 301, 30.11.2005, str. 9.

      (4)  UL L 248, 16.9.2002, str. 1.

      (5)  UL L 356, 31.12.1977, str. 1.
    ---documentbreak---

               6.12.2006

               SL

               Uradni list Evropske unije

               L 340/41

         RESOLUCIJA EVROPSKEGA PARLAMENTA
   s pripombami, ki so sestavni del sklepa o razrešnici glede izvrševanja splošnega proračuna Evropske unije za proračunsko leto 2004, Oddelek VI – Evropski ekonomsko-socialni odbor
   EVROPSKI PARLAMENT,

               —

               ob upoštevanju splošnega proračuna Evropske unije za proračunsko leto 2004 (1),

               —

               ob upoštevanju končnega zaključnega računa Evropskih skupnosti za proračunsko leto 2004, Zvezek III (N6-0027/2005 – C6-0362/2005),

               —

               ob upoštevanju letnega poročila Računskega sodišča za proračunsko leto 2004 skupaj z odgovori revidiranih institucij (2),

               —

               ob upoštevanju izjave o zanesljivosti poslovnih knjig ter zakonitosti in pravilnosti poslovnih dogodkov, ki jo predloži Računsko sodišče v skladu s členom 248 Pogodbe ES (3),

               —

               ob upoštevanju priporočila Sveta z dne 14. marca 2006 (5971/2006 – C6-0092/2006),

               —

               ob upoštevanju členov 272(10), 275 in 276 Pogodbe ES,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (4), in zlasti členov 50, 86, 145, 146 in 147 Uredbe,

               —

               ob upoštevanju Finančne uredbe z dne 21. decembra 1977, ki se uporablja za splošni proračun Evropskih skupnosti (5),

               —

               ob upoštevanju člena 71 in Priloge V svojega Poslovnika,

               —

               ob upoštevanju poročila Odbora za proračunski nadzor (A6-0114/2006),

               1.

               ugotavlja, da je Evropski ekonomsko-socialni odbor (EESO) leta 2004 upravljal s proračunom v višini 103 000 000 EUR s stopnjo uporabe 88,56 % (2003: 98,12 %);

               2.

               ugotavlja, kot je določeno v odstavku 9.23 letnega poročila Računskega sodišča, da so bili standardi za notranji nadzor odobreni julija 2004, vendar še niso bili sprejeti vsi ukrepi za dosego popolne skladnosti z njimi;

               3.

               ugotavlja v zvezi z ugotovitvami Računskega sodišča iz odstavek 9.7 letnega poročila Računskega sodišča glede prenosa dela prejemkov zaposlenih z uporabo ponderiranega količnika, da obstaja veliko primerov, pri katerih ni dovolj ustreznih dokazov o upravičenosti uradnikov do zahtevanih prenosov; ugotavlja, da so bili v skladu s podatki, ki jih zagotavlja EESO, sprejeti popravljalni ukrepi leta 2005;

               4.

               opozarja na zagotovilo EESO, ki ga je podal leta 2004, da ni bilo nobenih nadaljnjih nepravilnosti v zvezi s kritjem potnih stroškov članov (6); poudarja, da je Računsko sodišče v letnem poročilu za proračunsko leto 2003, objavljenim novembra 2004, vseeno omenilo tri primere, kjer so nadomestila potnih stroškov, izplačana članom EESO, znašala dvakratni znesek, predviden v pravilih tega odbora; ugotavlja, da je belgijsko tožilstvo sprožilo uradni preiskovalni postopek na podlagi pridobitve prepričljivih dokazov s strani OLAF, da je član EESO v šestih letih neupravičeno zahteval do 45 000 EUR za povrnitev stroškov; se zaveda, da je EESO glasoval o odvzemu imunitete zadevnega člana in pričakuje sodbo pristojnega belgijskega sodišča do konca leta 2006;

               5.

               ugotavlja, da je EESO leta 2004 spremenil svoja notranja pravila, da bi določili podpredsednika, ki bo odgovoren za proračunske zadeve in za odnose s Parlamentom;

               6.

               pozdravlja dejstvo, da je EESO posredoval letno poročilo o delu, vključno s poročilom notranjega revizorja in opremljeno z izjavo o zanesljivosti odredbodajalca na podlagi prenosa nalog;

               7.

               ugotavlja pridržke generalnega sekretarja EESO glede zanesljivosti obračuna plač z uporabo nove programske opreme (NAP) izračunavanje osebnih prejemkov v proračunskem letu 2004, ta zadeva je opisana tudi v odstavku 9.5 poročila Računskega sodišča;

               8.

               opozarja na naslednje ugotovitve letnega poročila o delu:

                           —

                           povečanje števila članov z 222 na 317 (povečanje za 42,79 %) po širitvi 1. maja 2004;

                           —

                           zaprtje in nadomestitev blagajniške knjige predplačil od 1. januarja 2004 z neposredno obdelavo plačilnih nalogov z računalniškim programom Si2;

                           —

                           povečanje števila zahtev po prevodih za 33,5 % v primerjavi z letom 2003;

                           —

                           povečanje števila srečanj za 35 %;

                           —

                           težave z NAP in težave z zaposlovanjem potrebnega osebja za leto 2004;

               9.

               ugotavlja, da se je EESO preselil v pred kratkim dokončano zgradbo Belliard in ima (skupaj z Odborom regij) še program za poslopja, ki vključuje štiri druge zgradbe (Belliard 68, Belliard 96, Trèves in Remorqueur), ter bo potreboval dodaten prostor za prihodnje širitve;

               10.

               pričakuje rezultate revizije ERS o postopkih pridobivanja in obnavljanja za vse zgradbe, ki si jih delita Odbor regij in EESO, vključno z zgradbama Belliard I in II; verjame, da je potrebna tudi revizija glede obnove zgradbe Montoyer; opozarja, da najem zgradb znatno zmanjša tveganje za majhne institucije in je treba to rešitev obravnavati kot resno drugo možnost za prihodnje projekte gradnje; odobrava dejstvo, da je zaradi politike o občutljivih nalogah vodja infrastrukture spremenil svoje delovno mesto in da poteka novo zaposlovanje za to delovno mesto;

               11.

               pozdravlja dejstvo, da letno poročilo o delu EESO vključuje rezultate naknadnih preverjanj v skladu s členom 52 Uredbe Komisije (ES, Euratom) št. 2342/2002 z dne 23. decembra 2002 o določitvi podrobnih pravil za izvajanje Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (7), ki določa:
               „Rezultat naknadnih preverjanj je skupaj z drugimi zadevami opisan v letnem poročilu o delu, ki ga odredbodajalec na podlagi prenosa predloži svoji instituciji“;

               12.

               verjame, da bi lahko v zvezi s tem primeru EESO uspešno sledile druge institucije.

      (1)  UL L 53, 23.2.2004.

      (2)  UL C 301, 30.11.2005, str. 1.

      (3)  UL C 301, 30.11.2005, str. 9.

      (4)  UL L 248, 16.9.2002, str. 1.

      (5)  UL L 356, 31.12.1977, str. 1.

      (6)  Glej odstavek 3 resolucije Evropskega parlamenta s pripombami, ki so del sklepa o razrešnici glede izvrševanja splošnega proračuna Evropske unije za proračunsko leto 2002, oddelek VI – Evropski ekonomsko-socialni odbor (UL C 104 E, 30.4.2004, str. 698).

      (7)  UL L 357, 31.12.2002, str. 1. Uredba, kakor je bila spremenjena z Uredbo (ES, Euratom) št. 1261/2005 (UL L 201, 2.8.2005, str. 3).


title: Odločba Nadzornega organa EFTA št. 365/06/COL z dne 29. novembra 2006 o šestdeseti spremembi procesnih in materialnih pravil na področju državne pomoči

text:
               28.6.2007

               SL

               Uradni list Evropske unije

               L 166/28

      ODLOČBA NADZORNEGA ORGANA EFTA
   št. 365/06/COL
   z dne 29. novembra 2006
   o šestdeseti spremembi procesnih in materialnih pravil na področju državne pomoči
   NADZORNI ORGAN EFTA JE –
   OB UPOŠTEVANJU Sporazuma o Evropskem gospodarskem prostoru (1) in zlasti členov 61 do 63 Sporazuma ter Protokola 26 k Sporazumu,
   OB UPOŠTEVANJU Sporazuma med državami Efte o ustanovitvi nadzornega organa in sodišča (2) ter zlasti člena 24, člena 5(2)(b) Sporazuma in člena 1 dela I Protokola 3 k Sporazumu,
   KER v skladu s členom 24 Sporazuma o nadzornem organu in sodišču Nadzorni organ EFTA uveljavlja določbe Sporazuma EGP v zvezi z državno pomočjo,
   KER Nadzorni organ EFTA v skladu s členom 5(2)(b) Sporazuma o nadzornem organu in sodišču izda obvestila ali smernice o zadevah, ki jih obravnava Sporazum EGP, če to izrecno določata navedeni sporazum ali Sporazum o nadzornem organu in sodišču ali če Nadzorni organ EFTA meni, da je to potrebno,
   OB SKLICEVANJU na procesna in materialna pravila na področju državne pomoči (3), ki jih je 19. januarja 1994 sprejel Nadzorni organ EFTA (4),
   KER se je 24. oktobra 2006 Komisija Evropskih skupnosti odločila podaljšati Okvir za državno pomoč ladjedelništvu do 31. decembra 2008 (5),
   KER to sporočilo velja tudi za Evropski gospodarski prostor,
   KER je treba zagotoviti enotno uporabo pravil o državni pomoči EGP v celotnem Evropskem gospodarskem prostoru,
   KER naj bi v skladu s točko II pod naslovom „SPLOŠNO“ na koncu Priloge XV k Sporazumu EGP Nadzorni organ EFTA po posvetovanju s Komisijo sprejel akte, ki ustrezajo tistim, ki jih je sprejela Evropska komisija,
   PO POSVETOVANJU z Evropsko komisijo,
   OB SKLICEVANJU na to, da se je Nadzorni organ EFTA o tem posvetoval z državami Efte v dopisu z datumom 27. oktobra 2006 –
   SPREJEL NASLEDNJO ODLOČBO:

               1.

               Veljavnost poglavja 24B Smernic o državni pomoči, državna pomoč ladjedelništvu, se podaljša do 31. decembra 2008. Prejšnji odstavek 31 v oddelku 24B.7 Poglavja 24B Smernic o državni pomoči se nadomesti z novim odstavkom 31, ki se glasi:
               „Ta okvir se uporablja od 1. januarja 2004 do najkasneje 31. decembra 2008. V tem obdobju ga lahko Nadzorni organ revidira.“

               2.

               Opomba 1 v poglavju 24B Smernic o državni pomoči se glasi:
               „To poglavje ustreza Okviru Skupnosti za državno pomoč ladjedelništvu (UL C 317, 30.12.2003, str. 11), kakor ga je spremenila Komisija dne 24. oktobra 2006 (UL C 260, 28.10.2006, str. 7).“

               3.

               Ker je Uredba Sveta (ES) št. 1177/2002 z dne 27. junija 2002 o začasnem obrambnem mehanizmu za ladjedelništvo (6) prenehala veljati 31. marca 2005, sklicevanja v poglavju 24B Smernic o državni pomoči na to uredbo niso več potrebna. V skladu s tem Nadzorni organ od 1. januarja 2007 ne bo več uporabljal točke 9 in točke 12(e) poglavja 24B.

               4.

               Države Efte se obvestijo z dopisom, ki vsebuje izvod te odločbe.

               5.

               Evropska komisija se v skladu s točko (d) Protokola 27 k Sporazumu EGP obvesti z izvodom te odločbe.

               6.

               Ta odločba se objavi v Sklopu EGP Uradnega lista Evropske unije in Dopolnilu EGP k Uradnemu listu Evropske unije.

      V Bruslju, 29. novembra 2006

            Za Nadzorni organ EFTA

         Bjørn T. GRYDELAND

            Predsednik

         Kristján A. STEFÁNSSON

            Član kolegija

      (1)  V nadaljevanju „Sporazum EGP“.

      (2)  V nadaljevanju „Sporazum o nadzornem organu in sodišču“.

      (3)  V nadaljnjem besedilu „Smernice o državni pomoči“.

      (4)  Prvič objavljena v UL L 231, 3.9.1994 in istega dne v Dopolnilu EGP št. 32, nazadnje spremenjena z Odločbo z dne 5. oktobra 2006.

      (5)  Sporočilo Komisije o podaljšanju okvira za državno pomoč ladjedelništvu, (UL C 260, 28.10.2006, str. 7).

      (6)  UL L 172, 2.7.2002, str. 1. Uredba, kakor je bila spremenjena z Uredbo (ES) št. 502/2004 (UL L 81, 19.3.2004, str. 6), vključeno v Sporazum EGP s sklepoma Skupnega odbora EGP št. 170/2002 in št. 80/2004.


title: 2012/610/EU: Sklep Evropskega parlamenta z dne 10. maja 2012 o razrešnici glede izvrševanja proračuna Skupnega podjetja za gorivne celice in vodik za proračunsko leto 2010

text:
               17.10.2012

               SL

               Uradni list Evropske unije

               L 286/328

         SKLEP EVROPSKEGA PARLAMENTA
   z dne 10. maja 2012
   o razrešnici glede izvrševanja proračuna Skupnega podjetja za gorivne celice in vodik za proračunsko leto 2010
   (2012/610/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Skupnega podjetja za gorivne celice in vodik za proračunsko leto 2010,

               —

               ob upoštevanju poročila Računskega sodišča o letnih računovodskih izkazih Skupnega podjetja za gorivne celice in vodik za proračunsko leto 2010, skupaj z odgovori skupnega podjetja (1),

               —

               ob upoštevanju priporočila Sveta z dne 21. februarja 2012 (06086/2012 – C7-0050/2012),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Uredbe Sveta (ES) št. 521/2008 z dne 30. maja 2008 o ustanovitvi Skupnega podjetja za gorivne celice in vodik (3),

               —

               ob upoštevanju Uredbe Sveta (EU) št. 1183/2011 z dne 14. novembra 2011 o spremembi Uredbe (ES) št. 521/2008 o ustanovitvi Skupnega podjetja za gorivne celice in vodik (4),

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor (A7-0110/2012),

               1.

               podeli razrešnico izvršnemu direktorju Skupnega podjetja za gorivne celice in vodik glede izvrševanja proračuna skupnega podjetja za proračunsko leto 2010;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Skupnega podjetja za gorivne celice in vodik, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 368, 16.12.2011, str. 40.

      (2)  UL L 248, 16.9.2002, str. 1.

      (3)  UL L 153, 12.6.2008, str. 1.

      (4)  UL L 302, 19.11.2011, str. 3.

      (5)  UL L 357, 31.12.2002, str. 72.
    ---documentbreak---

               17.10.2012

               SL

               Uradni list Evropske unije

               L 286/329

         RESOLUCIJA EVROPSKEGA PARLAMENTA
   z dne 10. maja 2012
   s pripombami, ki so del sklepa o razrešnici glede izvrševanja proračuna Skupnega podjetja za gorivne celice in vodik za proračunsko leto 2010
   EVROPSKI PARLAMENT,

               —

               ob upoštevanju končnih letnih računovodskih izkazov skupnega podjetja za gorivne celice in vodik za proračunsko leto 2010,

               —

               ob upoštevanju poročila Računskega sodišča o letnih računovodskih izkazih skupnega podjetja za gorivne celice in vodik za proračunsko leto 2010, skupaj z odgovori skupnega podjetja (1),

               —

               ob upoštevanju priporočila Sveta z dne 21. februarja 2012 (06086/2012 – C7-0050/2012),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Uredbe Sveta (ES) št. 521/2008 z dne 30. maja 2008 o ustanovitvi skupnega podjetja za gorivne celice in vodik (3),

               —

               ob upoštevanju Uredbe Sveta (EU) št. 1183/2011 z dne 14. novembra 2011 o spremembi Uredbe (ES) št. 521/2008 o ustanovitvi skupnega podjetja za gorivne celice in vodik (4),

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor (A7-0110/2012),

               A.

               ker je bilo Skupno podjetje za gorivne celice in vodik („skupno podjetje“) ustanovljeno maja 2008 za obdobje do 31. decembra 2017, da bi se osredotočilo na razvoj uporab na trgu ter tako pospešilo dodatna prizadevanja sektorja v smeri hitrega uveljavljanja tehnologij gorivnih celic in vodika;

               B.

               ker je skupno podjetje finančno avtonomno šele od novembra 2010 dalje;

               C.

               ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov skupnega podjetja za proračunsko leto 2010 ter o zakonitosti in pravilnosti z njimi povezanih transakcij;

               D.

               ker sta ustanovna člana skupnega podjetja Unija, ki jo zastopa Komisija, in Industrijsko združenje evropske skupne tehnološke pobude za gorivne celice in vodik (industrijsko združenje);

               E.

               ker je najvišji prispevek Unije k skupnemu podjetju za celotno obdobje 470 000 000 EUR, ki se izplača iz proračuna sedmega okvirnega programa za raziskave;

               F.

               ker je proračun skupnega podjetja za proračunsko leto 2010 znašal 97 400 000 EUR;

      Upravljanje proračuna in finančno poslovodenje

               1.

               na podlagi letnih računovodskih izkazov ugotavlja, da je proračun skupnega podjetja za proračunsko leto 2010 od 1. januarja 2010 do 14. novembra 2010 upravljal GD RTD; je seznanjen s tem, da je skupno podjetje postalo samostojno 15. novembra 2010;

               2.

               na podlagi letnih računovodskih izkazov ugotavlja, da je skupno podjetje leta 2010 opravilo dve proračunski spremembi; zlasti ugotavlja, da:

                           —

                           je bila prva sprememba proračuna namenjena prestrukturiranju vrstic odhodkov glede na potrebe skupnega podjetja ter prerazporeditvi prihodkov ob upoštevanju pozne samostojnosti skupnega podjetja leta 2010,

                           —

                           je druga sprememba proračuna združila dve vrstici prihodkov, saj je to zahtevala Komisija,

               3.

               na podlagi letnih računovodskih izkazov ugotavlja, da je leta 2010 izvršni direktor odobril tri proračunske prerazporeditve, ki so skupaj znašale 0,11 % odobritev za plačila za leto 2010;

               4.

               na podlagi letnih računovodskih izkazov ugotavlja, da je bila za leto 2010 stopnja izvrševanja proračuna skupnega podjetja 99,01-odstotna za obveznosti in 88,7-odstotna za plačila; predvsem ugotavlja, da:

                           —

                           je nizka stopnja porabe sredstev za plače glede obveznosti in plačil (19,14 % in 13,63 %) predvsem posledica poznega zaposlovanja,

                           —

                           je nizka stopnja porabe sredstev za plačila, povezana z infrastrukturo (15,39 %), povezana s pozno avtonomnostjo skupnega podjetja,

                     poziva skupno podjetje, naj organu za podelitev razrešnice pojasni zamude pri zaposlovanju; poleg tega poziva skupno podjetje, naj organ za podelitev razrešnice obvesti o sprejetih in izvedenih ukrepih, da bi popravilo stanje in omogočilo višjo stopnjo izvrševanja proračuna glede obveznosti in plačil;

               5.

               ugotavlja, da so bila vsa plačila za poslovanje za leto 2010 upravičencem izplačana v zadnjih šestih tednih leta 2010;

      Sistemi notranje kontrole

               6.

               poziva skupno podjetje in zlasti njegovega računovodjo, naj formalizirata in potrdita s tem povezane poslovne procese, kot to zahtevajo finančna pravila;

               7.

               je seznanjen z ugotovitvijo Računskega podjetja, da ima skupno podjetje primerno raven upravljanja IT in prakso za svojo velikost in naloge; vendar poudarja, da zaostaja formalizacija politik in postopkov pri ciklu strateškega načrtovanja IT, klasifikaciji podatkov v skladu z zahtevami glede zaupnosti in celovitosti, načrtu neprekinjenega poslovanja ter pri obnovitvenem načrtu; poziva skupno podjetje, naj popravi to stanje in organu za podelitev razrešnice zagotovi posodobljeno poročilo o tem vprašanju;

               8.

               ponovno poudarja, da je bilo skupno podjetje ustanovljeno maja 2008, a je začelo samostojno delovati novembra 2010; je zaskrbljen, ker še ni oblikovana metodologija za oceno stvarnih prispevkov v skladu s finančnimi pravili in na podlagi pravil za udeležbo v sedmem okvirnem programu za raziskave; iz odgovora skupnega podjetja Računskemu sodišču ugotavlja, da je v drugem četrtletju 2011 pripravilo osnutek metodologije, ki je bil novembra 2011 predložen upravnemu odboru, da ga sprejme; poziva skupno podjetje, naj organ za podelitev razrešnice obvesti o zadnjih dogodkih glede sprejetja in izvajanja metodologije;

      Notranja revizija

               9.

               ugotavlja, da finančna pravila skupnega podjetja še niso bila spremenjena tako, da bi vključevala določbo o pristojnosti notranjega revizorja Komisije glede celotnega splošnega proračuna;

               10.

               vendar ugotavlja, da sta Komisija in skupno podjetje sprejela ukrepe za zagotovitev jasne opredelitve operativnih vlog službe Komisije za notranjo revizijo in funkcije notranje revizije skupnega podjetja;

      Razpis za zbiranje predlogov in vodenje projektov

               11.

               na podlagi letnega poročila o dejavnostih ugotavlja, da je skupno podjetje leta 2009 zaključilo postopek zbiranja predlogov 2009, ko je podpisalo sporazum o dodelitvi sredstev za 28 projektov, ter da so bila prva plačila za vse projekte razen enega izplačana do konca leta 2010;

               12.

               na podlagi letnega poročila o dejavnostih ugotavlja, da je bil razpis za predloge 2010 objavljen 18. junija 2010 ter da je finančni prispevek skupnega podjetja za razpis znašal 89 100 000 EUR; ugotavlja, da je bilo do roka predloženih 71 predlogov, od katerih je 43 preseglo ocenjevalni prag, pogajanja o pogodbah pa so potekala leta 2011;

               13.

               poziva skupno podjetje, naj organu za podelitev razrešnice posreduje:

                           —

                           posodobljeno poročilo o sedanjem stanju glede projektov iz razpisov za predloge 2009 glede plačil in predhodnih rezultatov,

                           —

                           posodobljeno poročilo o sedanjem stanju glede projektov iz razpisov za predloge 2010 glede sklepanja pogodb in plačil;

               14.

               priznava, da je razpis za predloge 2010 ocenilo 32 neodvisnih strokovnjakov in predsedujoči ter da sta postopek spremljala dva neodvisna opazovalca, da je bilo ocenjevanje izvedeno pravično, nepristransko in zaupno; poziva skupno podjetje, naj organ za podelitev razrešnice obvesti o mehanizmih preverjanja, ki jih izvaja za zagotovitev popolne neodvisnosti strokovnjakov in opazovalcev, ter naj zmanjša tveganje navzkrižja interesov med ocenjevanjem ponudnikov;

      Ni sporazuma z državo gostiteljico

               15.

               poudarja, da bi moralo skupno podjetje z Belgijo hitro skleniti sporazum z državo gostiteljico glede pisarn, privilegijev, imunitet in druge podpore, ki jo mora Belgija zagotoviti skupnemu podjetju v skladu z ustanovitveno Uredbo (ES) št. 521/2008;

      Horizontalne pripombe o skupnih podjetjih

               16.

               poudarja, da je Komisija do sedaj ustanovila sedem skupnih podjetij v skladu s členom 187 Pogodbe o delovanju Evropske unije; ugotavlja, da šest skupnih podjetij (IMI, ARTEMIS, ENIAC, CLEAN SKY, FCH in ITER-F4E) deluje na področju raziskav v sklopu GD Komisije RTD in INFSO, eno podjetje pa je pristojno za razvoj novega sistema upravljanja zračnega prometa (SESAR) na področju prometa, ki ga nadzoruje GD MOVE;

               17.

               ugotavlja, da skupna okvirna sredstva, ki naj bi bila potrebna za skupna podjetja za obdobje njihovega obstoja, znašajo 21 793 000 000 EUR;

               18.

               ugotavlja, da celoten prispevek Unije, ki naj bi bil potreben za skupna podjetja za obdobje njihovega obstoja, znaša 11 489 000 000 EUR;

               19.

               ugotavlja, da je za proračunsko leto 2010 celotni prispevek Unije v proračun skupnih podjetij znašal 505 000 000 EUR;

               20.

               poziva Komisijo, naj organu za podelitev razrešnice letno posreduje povzete informacije o celotnemu letnemu financiranju iz splošnega proračuna Unije za vsako skupno podjetje, da bi zagotovila preglednost in jasnost o uporabi sredstev Unije in obnovila zaupanje evropskih davkoplačevalcev;

               21.

               pozdravlja pobudo skupnega podjetja ARTEMIS, da v letno poročilo o dejavnostih vključi informacije o spremljanju in pregledovanju tekočih projektov; meni, da bi to morala storiti tudi druga skupna podjetja;

               22.

               opominja, da so skupna podjetja javno-zasebna partnerstva in da se zaradi tega prepletajo javni in zasebni interesi; glede na okoliščine meni, da se možnosti navzkrižja interesov ne sme prezreti, temveč jo je treba ustrezno obravnavati; zato poziva skupna podjetja, naj organ za podelitev razrešnice obvestijo o mehanizmih preverjanja, ki obstajajo v njihovih strukturah, da bi omogočili pravilno upravljanje in preprečevanje navzkrižja interesov;

               23.

               ugotavlja, da so razen opazne izjeme skupnega podjetja za ITER in razvoj fuzijske energije skupna podjetja razmeroma majhne strukture, ki so tudi geografsko omejene; zato meni, da bi morale združiti svoje vire, kjer je to mogoče;

               24.

               poziva Računsko sodišče, naj v poročilih o letnih računovodskih izkazih za proračunsko leto 2011 organu za podelitev razrešnice zagotovi informacije o tem, kako skupna podjetja upoštevajo njegove pripombe;

               25.

               poziva Računsko sodišče, naj v razumnem roku posreduje posebno poročilo Parlamentu o dodani vrednosti ustanovitve skupnih podjetij za učinkovito izvajanje raziskovalnih, tehnoloških, razvojnih in demonstracijskih programov Unije; poleg tega poziva, da naj to poročilo vsebuje tudi oceno učinkovitosti ustanovitve skupnih podjetij.

      (1)  UL C 368, 16.12.2011, str. 40.

      (2)  UL L 248, 16.9.2002, str. 1.

      (3)  UL L 153, 12.6.2008, str. 1.

      (4)  UL L 302, 19.11.2011, str. 3.

      (5)  UL L 357, 31.12.2002, str. 72.


title: Sklep Sveta z dne 17. maja 1999 o sklenitvi Sporazuma z Republiko Islandijo in Kraljevino Norveško o pridružitvi obeh držav k izvajanju, uporabi in razvoju schengenskega pravnega reda

text:
Pomembno pravno obvestilo

|

31999D0439

Uradni list L 176 , 10/07/1999 str. 0035 - 0035

		Sklep Svetaz dne 17. maja 1999o sklenitvi Sporazuma z Republiko Islandijo in Kraljevino Norveško o pridružitvi obeh držav k izvajanju, uporabi in razvoju schengenskega pravnega reda(1999/439/ES)SVET EVROPSKE UNIJE JEob upoštevanju člena 6(1) Protokola, z Amsterdamsko pogodbo priloženega Pogodbi o Evropski uniji in Pogodbi o ustanovitvi Evropske skupnosti, ki schengenski pravni red vključuje v okvir Evropske unije,SKLENIL:Edini členPotrdi se Sporazum z Republiko Islandijo in Kraljevino Norveško o pridružitvi obeh držav ki izvajanju, uporabi in razvoju schengenskega pravnega reda, vključno s Prilogami, Končnim aktom, deklaracijami in izmenjavo pisem, ki so mu priložena.Besedilo aktov, navedenih v prvem pododstavku, je priloženo temu sklepu.V Bruslju, 17. maja 1999Za SvetPredsednikJ. Fischer--------------------------------------------------


title: Sklep Komisije z dne 23. julija 1999 o sklenitvi dveh sporazumov o sodelovanju med Evropsko skupnostjo za atomsko energijo in Ministrskim kabinetom Ukrajine na področju jedrske varnosti in nadzorovane jedrske fuzije (notificirano pod dokumentarno številko K(1999) 2405)

text:
Pomembno pravno obvestilo

|

32002D0924

Uradni list L 322 , 27/11/2002 str. 0032 - 0046

		Sklep Komisijez dne 23. julija 1999o sklenitvi dveh sporazumov o sodelovanju med Evropsko skupnostjo za atomsko energijo in Ministrskim kabinetom Ukrajine na področju jedrske varnosti in nadzorovane jedrske fuzije(notificirano pod dokumentarno številko K(1999) 2405)(2002/924/Euratom)KOMISIJA EVROPSKIH SKUPNOSTI JE –ob upoštevanju Pogodbe o ustanovitvi Evropske skupnosti za atomsko energijo, zlasti drugega odstavka člena 101 Pogodbe,ob upoštevanju soglasja Sveta,ker je potrebno skleniti sporazuma o sodelovanju med Evropsko skupnostjo za atomsko energijo in Ministrskim kabinetom Ukrajine na področju jedrske varnosti in nadzorovane jedrske fuzije –SKLENILA:Edini členS tem se skleneta v imenu Evropske skupnosti za atomsko energijo sporazuma o sodelovanju med Evropsko skupnostjo za atomsko energijo in Ministrskim kabinetom Ukrajine na področju jedrske varnosti in nadzorovane jedrske fuzije.Besedili sporazumov sta priloženi temu sklepu.V Bruslju, 23. julija 1999Za KomisijoHans Van Den BroekČlan Komisije--------------------------------------------------


title: Sklep Sveta z dne 14. decembra 1998 o sprejetju rezultatov pogajanj Svetovne trgovinske organizacije o finančnih storitvah v imenu Evropske skupnosti glede zadev v njeni pristojnosti

text:
Avis juridique important

|

31999D0061

Official Journal L 020 , 27/01/1999 P. 0038 - 0039

SKLEP SVETAz dne 14. decembra 1998o sprejetju rezultatov pogajanj Svetovne trgovinske organizacije o finančnih storitvah v imenu Evropske skupnosti glede zadev v njeni pristojnosti(1999/61/ES)SVET EVROPSKE UNIJE JEob upoštevanju Pogodbe o ustanovitvi Evropske skupnosti in zlasti členov 54, 57, 63, 66, 73b do 73f, 99, 100, 100a in 113 v povezavi z drugim stavkom člena 228(2) in prvim pododstavkom člena 228(3) Pogodbe,ob upoštevanju predloga Komisije [1],ob upoštevanju mnenja Evropskega parlamenta [2]ob upoštevanju mnenja Ekonomsko-socialnega odbora [3],ker so bili Marakeški sporazum o ustanovitvi Svetovne trgovinske organizacije (STO) in pripadajoči sporazumi kot tudi Ministrski sklepi in izjave ter Dogovor o obvezah pri finančnih storitvah potrjeni s Sklepom Sveta 94/800/ES z dne 22. decembra 1994 o sprejetju sporazumov, doseženih v okviru urugvajskega kroga večstranskih trgovinskih pogajanj (1986-1994), v imenu Evropske skupnosti glede zadev v njeni pristojnosti [4];ker splošne obveze na področju finančnih storitev, o katerih se je Komisija pogajala v imenu Evropske skupnosti in njenih držav članic, predstavljajo zadovoljiv in uravnotežen izid pogajanj;ker je Svet 12. decembra 1997 ob upoštevanju dokončne potrditve po zaključku notranjih postopkov potrdil končno listo obvez Evropskih skupnosti in njenih držav članic (GATS/SC/31/Dod. 4) ter pooblastil Komisijo, da to listo v imenu Evropske skupnosti in njenih držav članic predloži STO;ker je istega dne Svet pooblastil Komisijo, da v imenu Evropske skupnosti in njenih držav članic potrdi končne rezultate pogajanj, kot so opredeljeni v Petem protokolu h GATS (S/L/45), v Sklepu o sprejetju navedenega protokola (S/L/44) in v Sklepu o obvezah pri finančnih storitvah (S/L/50);ker pristojnost Skupnosti za sklepanje mednarodnih sporazumov ne izvira samo iz izrecne podelitve pristojnosti v Pogodbi, temveč tudi iz drugih določb Pogodbe in iz aktov, ki jih v skladu z navedenimi določbami sprejmejo institucije Skupnosti;ker države članice v primerih, ko so bili predpisi Skupnosti sprejeti za doseganje ciljev Pogodbe, izven okvirov skupnih institucij ne smejo prevzemati obvez, ki bi lahko vplivale na vsebino teh predpisov ali spremenile njihovo področje veljavnosti;ker del obvez na področju finančnih storitev po členu 113 Pogodbe sodi v pristojnost Skupnosti; ker poleg tega druge obveze na področju finančnih storitev vplivajo na predpise Skupnosti, sprejete na podlagi členov 54, 57, 63, 66, 99, 100 in 100a, in jih lahko zato prevzame le Skupnost sama;ker je zlasti uporaba člena 100 Pogodbe kot zakonske podlage za ta sklep utemeljena, če zgoraj navedene obveze na področju finančnih storitev vplivajo na Direktivo Sveta 90/434/EGS z dne 23. julija 1990 o enotnem sistemu obdavčenja za združitve, delitve, prenos sredstev in izmenjavo delnic gospodarskih družb različnih držav članic [5] in Direktivo Sveta 90/435/EGS z dne 23. julija 1990 o skupnem sistemu obdavčenja za matične gospodarske družbe in podružnice različnih držav [6], ki temeljita na členu 100 Pogodbe;ker je za obveze na področju pretoka kapitala, navedene v listi specifičnih obvez Skupnosti in držav članic, v sedanjem stanju prava Skupnosti Skupnost splošno pristojna; ker države članice obdržijo pristojnost, da ravnajo v okviru omejitev iz določb člena 73c Pogodbe;ker zaradi narave Sporazuma o ustanovitvi Svetovne trgovinske organizacije in Protokolov k Splošnemu sporazumu o trgovini s storitvami neposreden sklic nanje pred sodišči Skupnosti ali držav članic ni verjeten,SKLENIL:Člen 11. Peti protokol k Splošnemu sporazumu o trgovini s storitvami v zvezi s finančnimi storitvami (S/L/45) se potrdi v imenu Skupnosti glede tistega dela, ki sodi v pristojnost Skupnosti.2. Besedilo Petega protokola je skupaj z listo specifičnih obvez (GATS/SC/31/Dop. 4) in listo izjem k členu II Splošnega sporazuma o trgovini s storitvami (GATS/EL/31) Skupnosti in držav članic na področju finančnih storitev priloženo temu sklepu, kot sta tudi besedili naslednjih sklepov:- Sklep Odbora za trgovino s finančnimi storitvami o sprejetju Petega protokola k Splošnemu sporazumu o trgovini s storitvami (S/L/44),- Sklep Sveta za trgovino s storitvami iz decembra 1997 o obvezah pri finančnih storitvah (S/L/50).3. Predsednik Sveta je s tem sklepom pooblaščen, da imenuje pooblaščenca za podpis Petega protokola k Splošnemu sporazumu o trgovini s storitvami, ki zavezuje Evropsko skupnost glede tistega dela Protokola, ki sodi v njeno pristojnost.V Bruslju, 14. decembra 1998Za SvetPredsednikW. MOLTERER[1] UL C 400, 22.12.1998, str. 26.[2] UL C 379, 7.12.1998.[3] UL C 407, 28.12.1998, str. 279.[4] UL L 336, 23.12.1994, str. 1.[5] UL L 225, 20.8.1990, str. 1.[6] UL L 225, 20.8.1990, str. 6.


title: 2005/84/Euratom:Sklep Sveta z dne 24. januarja 2005 o odobritvi pristopa Evropske skupnosti za atomsko energijo k „Skupni konvenciji o varnem ravnanju z izrabljenim jedrskim gorivom in o varnem ravnanju z radioaktivnimi odpadki“

text:
               3.2.2005

               SL

               Uradni list Evropske unije

               L 30/10

      SKLEP SVETA

   z dne 24. januarja 2005
   o odobritvi pristopa Evropske skupnosti za atomsko energijo k „Skupni konvenciji o varnem ravnanju z izrabljenim jedrskim gorivom in o varnem ravnanju z radioaktivnimi odpadki“
   (2005/84/Euratom)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti za atomsko energijo ter zlasti drugega odstavka člena 101 Pogodbe,
   ob upoštevanju predloga Komisije,
   ob upoštevanju naslednjega:

               (1)

               Skupna konvencija o varnem ravnanju z izrabljenim jedrskim gorivom in o varnem ravnanju z radioaktivnimi odpadki je bila na voljo za podpis od 29. septembra 1997 do začetka njene veljavnosti 18. junija 2001.

               (2)

               Ta konvencija, h kateri je Skupnost pristopila, je zdaj na voljo za pristop regionalnim organizacijam povezovalne ali druge narave pod pogojem, da tako organizacijo ustanovijo suverene države in da ima pristojnosti za pogajanja, sklepanja in uporabo mednarodnih sporazumov o zadevah, zajetih v tej konvenciji.

               (3)

               Zaradi nalog, ki jih poglavje 3 z naslovom „Varovanje zdravja“ Pogodbe o ustanovitvi Evropske skupnosti za atomsko energijo nalaga Skupnosti, je treba odobriti pristop Evropske skupnosti za atomsko energijo k Skupni konvenciji.

               (4)

               Ob pristopu k tej konvenciji bo morala Evropska skupnost za atomsko energijo izraziti pridržek glede neskladnosti med členom 12(1) Direktive 92/3/Euratom o nadzorovanju in kontroli pošiljk radioaktivnih odpadkov med državami članicami ter v Skupnost in iz nje (1) in specifičnim pogojem iz člena 27(1)(i) Skupne konvencije, ki v okviru čezmejnega premeščanja zahteva soglasje namembne države.

               (5)

               Ko taka organizacija postane pogodbenica te konvencije, mora sporočiti depozitarju iz člena 39(4)(iii) izjavo, iz katere je razvidno, katere države so njene članice, kateri členi te konvencije se nanjo nanašajo ter obseg njenih pristojnosti na področju, zajetem v navedenih členih.

               (6)

               Pristop Skupnosti ne bo posegal v pristojnosti držav članic kot pogodbenih strank Skupne konvencije –

         SKLENIL:
   Edini člen
   1.   Pristop Evropske skupnosti za atomsko energijo k Skupni konvenciji o varnem ravnanju z izrabljenim jedrskim gorivom in o varnem ravnanju z radioaktivnimi odpadki se odobri.
   2.   Na podlagi določb iz člena 39(4)(iii) Skupne konvencije o varnem ravnanju z izrabljenim jedrskim gorivom in o varnem ravnanju z radioaktivnimi odpadki se besedilo izjave Evropske skupnosti za atomsko energijo priloži k temu sklepu.

      V Bruslju, 24. januarja 2005

            Za Svet

            Predsednik

         F. BODEN

      (1)  UL L 35, 12.2.1992, str. 24.

      PRILOGA
      Izjava Evropske skupnosti za atomsko energijo na podlagi določb iz člena 39(4)(iii) Skupne konvencije o varnem ravnanju z izrabljenim jedrskim gorivom in o varnem ravnanju z radioaktivnimi odpadki
      Trenutno so članice Evropske skupnosti za atomsko energijo naslednje države: Kraljevina Belgija, Češka republika, Kraljevina Danska, Zvezna republika Nemčija, Republika Estonija, Helenska republika, Kraljevina Španija, Francoska republika, Irska, Italijanska republika, Republika Ciper, Republika Latvija, Republika Litva, Veliko vojvodstvo Luksemburg, Republika Madžarska, Republika Malta, Kraljevina Nizozemska, Republika Avstrija, Republika Poljska, Portugalska republika, Republika Slovenija, Slovaška republika, Republika Finska, Kraljevina Švedska ter Združeno kraljestvo Velike Britanije in Severne Irske.
      Skupnost izjavlja, da zanjo veljajo členi 1 do 16, 18, 19, 21 in 24 do 44 Skupne konvencije.
      Skupnost ima pristojnosti, ki jih deli z zgoraj navedenimi državami članicami, na področjih, zajetih v členih 4, 6 do 11, 13 do 16, 19 in 24 do 28 Skupne konvencije, kakor predvideva Pogodba o ustanovitvi Evropske skupnosti za atomsko energijo v členu 2(b) in v ustreznih členih naslova II, poglavja 3 z naslovom „Varovanje zdravja“.


title: Sklep Sveta 2014/183/SZVP z dne 1. aprila 2014 o začetku vojaške operacije Evropske unije v Srednjeafriški republiki (EUFOR RCA)

text:
               3.4.2014

               SL

               Uradni list Evropske unije

               L 100/12

         SKLEP SVETA 2014/183/SZVP
   z dne 1. aprila 2014
   o začetku vojaške operacije Evropske unije v Srednjeafriški republiki (EUFOR RCA)
   SVET EVROPSKE UNIJE JE –
   ob upoštevanju Pogodbe o Evropski uniji ter zlasti člena 42(4) in člena 43(2) Pogodbe,
   ob upoštevanju Sklepa Sveta 2014/73/SZVP z dne 10. februarja 2014 o vojaški operaciji Evropske unije v Srednjeafriški republiki (EUFOR RCA) (1) in zlasti člena 4 Sklepa,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 10. februarja 2014 sprejel Sklep 2014/73/SZVP.

               (2)

               Svet je 17. marca 2014 odobril operativni načrt in pravila delovanja za EUFOR RCA.

               (3)

               Na priporočilo poveljnika operacije EU bi bilo treba začeti EUFOR RCA.

               (4)

               V skladu s členom 5 Protokola (št. 22) o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Unije, ki zadevajo obrambo. Danska zato ne sodeluje pri sprejetju tega sklepa in zanjo ni zavezujoč niti se v njej ne uporablja –

         SPREJEL NASLEDNJI SKLEP:
   Člen 1
   Začne se vojaška operacija EU v Srednjeafriški republiki (EUFOR RCA).
   Člen 2
   Poveljnik operacije EU EUFOR RCA je pooblaščen za takojšen začetek izvajanja operacije.
   Člen 3
   Ta sklep začne veljati na dan sprejetja.

      V Bruslju, 1. aprila 2014

            Za Svet

            Predsednik

         D. KOURKOULAS

      (1)  UL L 40, 11.2.2014, str. 59.